Toortsie – Bladsy 2 – toortsie.com
September 13, 2019 September 13, 2019 ~ Toortsie	~ 8 Kommentaar
My opskrif sê dat jy vir jou kind moet lees, maar netsowel kan dit wees, lees vir jou kleinkind, of lees vir ‘n kind.
Die waarde van lees kan nooit onderskat word nie, en ek glo dat mense wat hier lees, lief is vir lees, hoekom anders die moeite doen?
Lees het so baie voordele, soos die koestering wat die kind kry as hy veilig in sy ma of ouma se arm sit en sy vir hom sy geliefkoosde storie lees. Die woordeskat wat hy opbou wat hom eendag in die skool gaan help met al sy vakke, nie net taal nie. Die begrip wat hy ontwikkel. Die prentjies wat hy in sy kop vorm. Die verbeelding wat gestimuleer word. Algemene kennis wat hy opdoen en opbou. ‘n Liefde vir boeke word gekweek wat veroorsaak dat ‘n kind dalk later self sal boeke optel en lees.
Op RSG het hulle ‘n ander interessante ding genoem, dat as ‘n kind ‘n boek lees, dit die oogspiere versterk en dat kinders wat nooit lees nie, maar slegs televisie of op ‘n rekenaar of selfoon kyk, se sigwydte verswak. Dat die wydte wat jy kan kyk, vernou. Dís nogal iets om oor te dink!
Ek het graag vir my kinders gelees en saans as die nuus op TV aangekondig word, het ons almal kamer toe gegaan en het ek vir hulle gelees. Baie keer dieselfde boeke oor en oor en oor. Ons was lid van die plaaslike biblioteek en weekliks het ons nuwe boeke uitgeneem. Een groot fout wat ek gemaak het was om ‘Die Enkelgryper’ uit te neem. Aits! Vir baie lank daarná is daar eers saans gekyk of die enkelgryper nie dalk onder die bed of agter die kas wegkruip nie!
Ons het lekker stories gelees, lawwe stories, ernstige stories, en natuurlik ook elke aand uit ‘n kinderbybel gelees. Wat ‘n ongelooflike skat Bybelwaarhede het die kinders nie daaruit geput nie!
Hier is nou ‘n baie oulike nuwe kinderbybel beskikbaar. 365 Stories, gebede en Beloftes. Ek dink dat kinders baie lief sal wees hiervoor en dit ook oor en oor sal wil lees. Dis kleurvol, die prentjies is pragtig, en elke storietjie is net ‘n halwe bladsy vol, net genoeg om die aandag van ‘n jong kind te behou. Elke storietjie het ook die teksverwysing by sodat dit in die regte Bybel gelees kan word indien nodig. Soms is daar ‘n gebedjie by. Soms is daar sommer net ‘n mooi gediggie. Beslis ‘n aanwins vir enige huis.
Kom ons lees vir ons kinders, ons kleinkinders, vir ander mense se kinders as jou eie kleinkinders ver is of as jy nie jou eie kinders het nie. Om te lees vir ‘n kind is ‘n goeie belegging.
September 11, 2019 ~ Toortsie	~ Lewer kommentaar
September 10, 2019 September 10, 2019 ~ Toortsie	~ 33 Kommentaar
Ek kon die bloginskrywing ook ‘die einde’ genoem het, maar ek verkies eerder ‘die begin’. Die einde? Jaaa!
Ses weke was ek in huisarres ter wille van my operasie. Daardie ses weke mag ek so te sê niks gedoen het nie. Nie skottelgoed was nie. Nie wasgoed ophang nie. Vir lank kon ek nie buite die huis beweeg nie. Nie gaan stap nie. Nie winkels toe gaan nie, dis nou nie te sê dat ek ‘n vreeslike winkelmeisie is nie, maar soms moet jy daar ook kom. Nie rondry nie, nie saam met ander nie, ook nie op my eie nie.
En net toe ek dink nou is die ses weke om en ek gee myself nog 2 weke van nie te woes aangaan nie, is ek weer in die hospitaal vir nóg ‘n prosedure. Nie so groot hierdie keer nie en ek was nie onder huisarres nie. Om die waarheid te sê, na tien dae het die chirurg my toestemming gegee om te stap net so ver ek sou wou. 🙂 Daardie kleine proseduretjie het sy eie nagevolge gehad, maar nie te erg nie.
Nou is daardie ses weke ook om. Ek is gesond. Prys die Here! Drie en ‘n halwe minder lekker maande is verby. 🙂
En ek was bevoorreg om ‘n bietjie vakansie te kon gaan hou.
Want ek het kajuitkoors ontwikkel, selfs al kon ek uitkom. Ek het negatief begin raak. Soos ‘n ou mens begin optree. Stadig. Met min durf. Vergeetagtig. Koersloos. Sukkel om te konsentreer.
Maar nou is die ou Toorts hier. Dié een wat eerder praat van die begin as die einde, selfs al was die einde nodig voor die nuwe begin kon gebeur. Die Toortsie met ‘n huppel in die stap. Die Toortsie wat eerder ‘n oplossing raaksien as ‘n probleem. Die Toortsie wat wil woel en werskaf. Die Toortsie wat babbel en met ‘n glimlag op die gesig rondloop. Die een wat te veel goed gelyk wil aanpak. Die een wat honderde planne het, waarvan almal onmoontlik nie kan realiseer nie, maar wat maak dit saak?
Sjoe! Daar is baie verskuil in ons denke! Daar is KRAG in POSITIEWE DENKE. 🙂
Jippieeee! Toortsie is terug! (Jammer vir julle, maar, sy is terug, hoor!) Jammer dat ek nou dit self sê, maar ek is bly daaroor. Die dooierige, negatiewe Toortsie is nie lekker om mee saam te leef nie, hoor! Julle willie weetie. Ek kon regtig nie met haar uithou nie.
September 9, 2019 September 10, 2019 ~ Toortsie	~ 3 Kommentaar
September 9, 2019 September 10, 2019 ~ Toortsie	~ 7 Kommentaar
Vorige bloginskrywing aangepas.
Die boek, Die Heel Beste Jy, het ek baie geniet. Dis deur drie skrywers geskryf, nl Dirkie van der Spuy, Dalena Vogel en Esther van der Spuy.
Ons, as mense, bestaan uit liggaam, siel en gees, ‘n begrip wat ek self ook nie altyd lekker verstaan nie. Hierdie boek werp die lig hierop en elkeen van die skrywers verlig een van hierdie aspekte.
Die liggaamdeel is maklik, maar wat is die verskil tussen siel en gees?
Volgens hierdie boek vorm die siel die wese van jou persoonlikheid. Jou intellek, geheue, emosies en wil, wat ‘n invloed het op jou gedrag.
Deur ons gees kan ons met God as Geestelike Wese kommunikeer en geestelike dinge ervaar en onderskei, Hom aanbid.
Die eerste deel wat oor die liggaam gaan, is deur Esther van der Spuy geskryf en regtig lekker om te lees. Sy skryf oor ‘n gesonde leefstyl, oor leefstylsiektes, eetversteurings, oorgewig en obesiteit, en gee oulike raad oor besluitneming.
Dr Dalena Vogel het geskryf oor die sielkundge aspek en behandel onderwerpe soos die invloed van my verlede, trauma, hanteer pyn en verwonding, ons optrede tydens ‘n krisis, neem spanning betyds waar, uitbrandsindroom, depressie, gesonde denke, emosies. Sy skryf oor hoe jy verantwoordelikheid kan neem oor jou sielsgesondheid.
Dirkie van der Spuy hanteer die geestelike dimensie en skryf hoe ons geestelik kan groei. Hy help ons om vry te kom van sy verlede, sonde en die stryd teen sonde, die belangrike rol van ons gedagtes, dat ons ‘n Helper het, die Heilige Gees.
Enige iemand wat graag aan homself wil werk, sal baatvind by hierdie boek. Ek het dit baie geniet.